Dobi-I

Dobi-I – pirmasis lietuviškas lėktuvas. Tai vienvietis medinis sportinis vidursparnis monoplanas, pastatytas 1922 m. Jurgio Dobkevičiaus. Išbandytas tų pačių metų liepos pradžioje, Kauno aerodrome. 

Nebenaudotas po 1925 m. gruodžio 1 d. įvykusios avarijos.

Konstrukсija 
Sparnai

Sparnų forma sudaryta iš kelių trapecijų. Sparnas - dviejų lonžeronų, 26 nerviūrų (2 x 13), iš jų kas trečia - sustiprinta. Nerviūros prie liemens ilgis -1,3 m. Dėžutiniai lonžeronai suklijuoti iš uosinių lentynų ir 1,5 mm klijuotės sienelių. Tarp liemens ir spyrių prisijungimo ašies abu lonžeronai sujungti iš viršaus ir apačios 1 mm klijuote į bendrą dėžutę (kesoną). Ši sparnų dalis dengta drobe, o laisvai nešantys sparnų galai dengti klijuote, kad būtų standūs veikiant eleronų sukimo momentams. Nekompensuoti 0,6 m² ploto eleronai - medinės konstrukcijos, dengti drobe. Jie abu gali būti palenkiami žemyn, kaip užsparniai didindami sparno keliamąją jėgą (flaperonai). Eleronai valdomi plieninių vamzdelių traukėmis nuo kabančios vairolazdės.

Prie piloto sėdynės abiejuose sparnuose įdėti celuloidiniai langeliai, atidengiantys dalį apžvalgos apačion.

Sparnų spyriai - 30 mm storio plieniniai vamzdžiai profiliuoti aliuminio skarda. Jie prijungti prie liemens apatinių lonžeronų ir 50 mm plieninių vamzdžių, įtvirtintų tarp sparno lonžeronų 1,6 m atstumu nuo liemens kraštų.

Liemuo

Trumpas, uodegos pusėn smarkiai plonėjantis, liemuo susideda iš keturių uosinių lonžeronų ir vienuolikos rėmų, priekinėje dalyje dengtų 1,5 mm, o užpakalinėje -1 mm klijuote. Variklinė liemens sekcija dengta 1 mm duraliuminio skarda. Apatiniai lonžeronai su dviem atskirais storesnės klijuotės rėmais sudaro variklio pagrindą.

60 l talpos benzino bakas, įrengtas tiesiog prieš piloto galvą, savo forma atitinka užapvalintus liemens viršutinės dalies kontūrus.

Uodegos plokštumos

0,7 m² ploto aukštumos vairas kaip ir 0,3 m² ploto posūkio vairas nekompensuoti. Jie dengti drobe ir valdomi trosais, kurie su svirtimis paslėpti liemens viduje. Kilis ir stabilizatorius dengti 1 mm klijuote.

Važiuoklė

Važiuoklę sudaro amortizuojantis uodegos ramstis ir du 360 mm skersmens ratai ant pagrindinės ir pagalbinės ašių iš plieninių vamzdžių, paremtų dviem poromis profiliuotų uosinių "V" spyrių, kurie fiksuojami dviem kryžmais trosais. Ratų ašys profiliuotos duraliuminio skarda.

Variklis

Oru aušinamas keturtaktis opozicinis dviejų cilindrų (180°), 3,164 litro darbinio tūrio, išvystantis 30 AG prie 1150 aps./min ir trumpalaikį 35 AG esant 1350 aps./min. vidaus degimo variklis HFM-2, pagamintas H. Haacke dirbtuvėse Berlyne-Johannisthal. Cilindrų skersmuo: 120 mm, stūmoklio eiga: 140 mm, suspaudimo laipsnis: 3,88, kuro sunaudojimas: 265 gAG/h. Variklio resursas - 11 valandų.

Po karteriu įrengtas 6 l talpos tepalo bakelis. Orlaivyje naudotas 1,7 m skersmens ir 1,8 m žingsnio propeleris "Reschke".

Dažymas

Po bandomųjų skrydžių lėktuvas buvo nudažytas sidabrine spalva (celonas su aliuminio pudra). Ant posūko vairo konstruktorius juoda spalva išvedžiojo savo monogramą "JD" (kirilica), už ką iš Lietuvos karo aviacijos lakūnų susilaukė kritikos.

Charakteristikos 

 Ekipažas: 1
 Ilgis: 4,5 m
 Sparnų mojis: 7,9 m
 Sparnų plotas: 7,5 m²
 Tuščio masė: 167 kg
 Variklis: „Haacke” HFM-2, 30 AG
 Didžiausias greitis: 175 km/h
 Skridimo greitis: 130 km/h
 Didžiausias aukštis: 3,8 km

Literatūra 

 J.Dobkevičiaus Dobi-I, "Plieno Sparnai" Nr. 2, 1994 m, https://www.plienosparnai.lt/page.php?44

Šaltiniai 

Dobi
Civilinė aviacija
Monoplanai
Vidursparniai